
	讻诇 讛转讜专讛 讘讻诇 诇砖讜谉 谞讗诪专讛. 驻讬专砖 讛拽讜谞讟专住 砖谞转谞讛 诇拽专讜转 讘讻诇 诇砖讜谉 砖专讜爪讛 诇拽专讜转 讘住驻专 转讜专讛 讜拽砖讛 砖讛专讬 拽专讬讗转 讛转讜专讛 讗讬谞讛 诪谉 讛转讜专讛 讗诇讗 诪讚专讘谞谉 诇讘讚 诪驻专砖转 讝讻讜专 讚讛讜讬 讚讗讜专讬讬转讗 讜谞专讗讛 讚讛讻讬 驻讬专讜砖讗 讻诇 拽专讬讗讛 砖讘转讜专讛 讻讙讜谉 诪爪讜转 讞诇讬爪讛 讜驻专砖转 注讙诇讛 注专讜驻讛 讜讬讚讜讬 诪注砖专 讜讘讻讜专讬诐 讜讻诇 讗诇讜 讛砖谞讜讬讬谉 驻专拽 讗诇讜 谞讗诪专讬谉 讘住讜讟讛 (讚祝 诇讘. 讜砖诐): 讚讗讬 讘诇砖讜谉 讛拽讜讚砖 谞讗诪专讛 诇诪讛 诇讬 诇诪讬讻转讘 讜讻讜'. 拽砖讬讗. 讚讛讗 讘驻专拽 讗诇讜 谞讗诪专讬诐 讘住讜讟讛 (祝 诇讙. 讜砖诐) 诪爪专讬讱 拽专讗 讘讬谉 诇诪讗谉 讚讗诪专 讘讻诇 诇砖讜谉 谞讗诪专讛 讘讬谉 诇诪讗谉 讚讗诪专 讘诇砖讜谉 讛拽讜讚砖 谞讗诪专讛 讜讬砖 诇讜诪专 讚讛转诐 讘注讬 诇讗讜拽诪讬 专讘讜讬 讗诇讬讘讗 讚讻讜诇讬 注诇诪讗 诇诪讗谉 讚讗诪专 讘讻诇 诇砖讜谉 谞讗诪专讛 爪专讬讱 拽专讗 诇专讘讜讬讬 诇砖讜谉 讛拽讚砖 讜诇诪讗谉 讚讗诪专 讘诇砖讜谉 讛拽讜讚砖 谞讗诪专讛 爪专讬讱 诇专讘讜讬讬 讘讻诇 诇砖讜谉: 讛住讚讬专 砖诪讜谞讛 注砖专讛 讘专讻讜转 注诇 讛住讚专. 诪讻讗谉 拽砖讬讗 诇诪讛 砖驻专砖''讬 讘讘专讻讜转 (讚祝 诇讚. 讜砖诐) 讙讘讬 讗诪爪注讬讜转 讗讬谉 诇讛谉 住讚专 讚驻讬专砖 讚讗诐 讟注讛 讘讗讞转 诪谉 讛讘专讻讜转 讜砖讻讞 讗讞转 诪讛谉 砖爪专讬讱 诇讞讝讜专 砖讗讜诪专 讗讜转讛 讘专讻讛 砖砖讻讞 讘诪拽讜诐 砖谞讝讻专 讜讙讜诪专 ' 转驻诇转讜 讜拽砖讬讗 讚讗诐 讻谉 讛讜讗 讗讜诪专 讛砖诪讜谞讛 注砖专讛 讘专讻讜转 诇诪驻专注 讜讛讻讗 讞讝讬谞讗 讚砖诪注讜谉 讛驻拽讜诇讬 讛转拽讬谉 讗讜转谉 注诇 ' 讛住讚专 讗诇讗 谞专讗讛 诇驻专砖 讛转诐 讗讬谉 诇讛谉 住讚专 讚诇讗 讛讜讜 讻砖诇砖 专讗砖讜谞讜转 讜砖诇砖 讗讞专讜谞讜转 讚讞讜讝专 诇专讗砖 讛砖诇砖讛 讻砖讟注讛 讘讗讞转 诪讛谉 讗诇讗 讞讜讝专 诇讗讜转讛 砖砖讻讞 讜讙讜诪专 诪诪谞讛 讜诇诪讟讛 讛讻诇 讻住讚专 讗讘诇 讘注谞讬谞讜 讗讬谉 讞讜讝专 讻讬讜谉 砖注讘专 诪拽讜诪讜 讜讛讻讬 谞诪讬 讗诪专讬谞谉 诇拽诪谉 (讚祝 讬讞:) 讙讘讬 诪讙讬诇讛 砖讗诐 讛砖诪讬讟 驻住讜拽 讗讞讚 砖诪转讞讬诇 讜拽讜专讗 诪讗讜转讜 驻住讜拽 讜诇诪讟讛: 讜讚讜讚 讻讬 讗诪专讛 讘驻专砖转 转砖讬注讬转 讗诪专讛. 驻讬专砖 讛拽讜谞讟专住 讜讗祝 注诇 讙讘 讚诇讬讻讗 讗诇讗 讞' 诪讝诪讜专讬诐 注讚 讛转诐 讗砖专讬 讛讗讬砖 讜诇诪讛 专讙砖讜 讙讜讬诐 转专转讬 谞讬谞讛讜 讜拽砖讬讗 讚讛讗 驻专拽 拽诪讗 讚讘专讻讜转 (讚祝 讬.) 讗诪专 讚讞讚讗 驻专砖讛 讛讬讗 讜诪住讬拽 讛转诐 讚讻诇 驻专砖讛 砖讛讬转讛 讞讘讬讘讛 诇讚讜讚 讛转讞讬诇 讘讛 讘讗砖专讬 讜住讬讬诐 讘讛 讘讗砖专讬 讻讙讜谉 讝讜 砖诪转讞诇转 讘讗砖专讬 讛讗讬砖 讜诪住讬讬诪转 讘讗砖专讬 讻诇 讞讜住讬 讘讜 讜讛讬讬谞讜 住讜祝 讚诇诪讛 专讙砖讜 讗诇诪讗 讚讞讚讗 驻专砖讛 讛讬讗 讜爪专讬讱 诇讜诪专 讚诇诪谞爪讞 注诇 诪讜转 讜诇诪讛 讛' 转注诪讜讚 讘专讞讜拽 转专转讬 谞讬谞讛讜:




专讘讬谞讜 讞谞谞讗诇

转谞讗 讜讻谉 讘讛诇诇 讜讻谉 讘拽"砖 讜讻谉 讘转驻诇讛 诇诪驻专注 诇讗 讬爪讗 讛诇诇 讚讻转讬讘 讘讬讛 诪诪讝专讞 砖诪砖 注讚 诪讘讗讜 诪讛诇诇 砖诐 讛' 讻砖诐 砖讗讬 讗驻砖专 诇讝专讜讞 讛砖诪砖 诪谉 讛诪注专讘 讻讱 讛诇诇 诇诪驻专注 诇讗 拽"砖 诇专讘谞谉 诪讜讛讬讜 砖诇讗 讬拽专讗 诇诪驻专注 讻诇讜诪专 讬讛讬讜 讻诪讜转 砖讛谉 诇专' 诪讛讚讘专讬诐 讻诇讜诪专 讛讚讘专讬诐 讻住讚专谉 转驻诇讛 讚转谞讬 砖诪注讜谉 讛驻拽讜诇讬 [讛住讚讬专] 讬"讞 讘专讻讜转 诇驻谞讬 专"讙 注诇 讛住讚专.



讘诪转谞讬转讬谉 转谞讗 拽"讻 讝拽谞讬诐 讜讘讛诐 讻诪讛 谞讘讬讗讬诐 转拽谞讜 讬"讞 讘专讻讜转 注诇 讛住讚专.



诪谞讬谉 砖讗讜诪专讬诐 讗讘讜转 砖谞讗诪专 讛讘讜 诇讛' 讘谞讬 讗诇讬诐 讜讛谉 讛讗讘讜转 讙讘讜专讬 讛转讜专讛 讜讛诪爪讜转 讻讚讻转讬讘 讜讗转 讗讬诇讬 讛讗专抓 诇拽讞. 讙讘讜专转 讙砖诪讬诐 砖谞讗诪专 讛讘讜 诇讛' 讻讘讜讚 讜注讝 讜谞拽专讗讜 讙讘讜专讜转 砖讬讜专讚讬谉 讘讙讘讜专讛 讻诪驻讜专砖 讘转讞诇转 转注谞讬讜转 讜注讝 讛讬讗 讙讘讜专讛 讜讗讜诪专 诪讟专讜转 注讝 讜诪谞讬谉 砖讗讜诪专讬诐 拽讚讜砖讛 砖谞讗' 讛讘讜 诇讛' 讻讘讜讚 砖诪讜 讛砖转讞讜讜 诇讛' 讘讛讚专转 拽讚砖 讘讬谞讛 讗讞专 拽讚讜砖讛 砖谞讗诪专 讜讛拽讚讬砖讜 讗转 拽讚讜砖 讬注拽讘 讜讻转讬讘 讘转专讬讛 讜讬讚注讜 转讜注讬 专讜讞 讘讬谞讛 转砖讜讘讛 讗讞专 讘讬谞讛 砖谞讗诪专 讜诇讘讘讜 讬讘讬谉 讜砖讘 住诇讬讞讛 讗讞专 转砖讜讘讛 砖谞讗诪专 讜讬砖讜讘 讗诇 讛' 讜讬专讞诪讛讜 讜讙讜' 转拽谞讜 讙讗讜诇讛 讘砖讘讬注讬转 砖注转讬讚讬谉 讬砖专讗诇 诇讛讬讙讗诇 讘砖讘讬注讬转 讜专驻讜讗讛 讘砖诪讬谞讬转 讻谞讙讚 诪讬诇讛 砖讛讬讗 讘砖诪讬谞讬 讜爪专讬讻讛 专驻讜讗讛 讜讘专讻转 讛砖谞讬诐 讘转砖讬注讬转 讻谞讙讚 诪驻拽讬注讬 砖注专讬诐 砖谞讗诪专 砖讘讜专 讝专讜注 专砖注 讜专注 讜讚讜讚 讻讬 讗诪专讛 讘驻专砖转 转砖讬注讬转 讗诪专讛 拽讘讜抓 讙诇讬讜转 讗讞专 讘专讻转 讛砖谞讬诐 砖谞讗诪专 讜讗转诐 讛专讬 讬砖专讗诇 注谞驻讬讻诐 转转谞讜 讜驻专讬讻诐 转砖讗讜 诇注诪讬 讬砖专讗诇 讻讬 拽专讘讜 诇讘讜讗.



讗讞专 拽讘讜抓 讙诇讬讜转 讘专讻转 诪砖驻讟 砖谞讗诪专 讜讗住讬专讛 讻诇 讘讚讬诇讬讱 讜讗砖讬讘讛 砖讜驻讟讬讱 讜讗讞专讬讛 讻诇讬讬转 讛讝讬讚讬诐 砖谞讗诪专 讜砖讘专 专砖注讬诐 讜讞讟讗讬诐 讜讗讞专讬讛 讘专讻转 爪讚讬拽讬诐 讜讗讞专讬讛 讘专讻转 讚讜讚 砖谞讗诪专 讗讞专 讬砖讜讘讜 讘谞讬 讬砖专讗诇 讜讘拽砖讜 讗转 讛' 讜讗转 讚讜讚 诪诇讻诐.





专砖讘"讗

讙诪专讗: 诇讬诪讗 拽住讘专  专讘讬 讻诇 讛转讜专讛 讻讜诇讛 讘讻诇 诇砖讜谉 谞讗诪专讛. 驻讬专砖 专砖"讬 讝"诇 拽专讬讗转 讛转讜专讛. 讜诇讗  诪爪讬谞讜 拽专讬讗转 讛转讜专讛 诪讞讜讬讬讘转 . 讜讗驻砖专 讘驻专砖转 讝讻讜专 讜讻讚讗诪专讬谞谉 诇拽诪谉 (诪讙讬诇讛 讬讞, 讗)  讻砖讛讜讗 讗讜诪专 讝讻讜专 (讚讘专讬诐 讻讛, 讬讝) 讘驻讛 , 讜讗讬 谞诪讬 驻专砖转 讛拽讛诇 . 讜讬砖 诪驻专砖讬诐  拽专讬讗讜转 砖讘转讜专讛, 讻讙讜谉 驻专砖转 砖讜讟专讬诐 讜诪拽专讗 讘讻讜专讬诐 讜讞诇讬爪讛. 讜讘讘专讻讜转 驻专拽 讛讬讛  拽讜专讗 (讬讙, 讗 讚"讛 诇讬诪讗) 讻转讘转讬讛 讘讗专讜讻讛 讘住讬讬注转讗 讚砖诪讬讗.



转讬拽谞讜 砖诪谞讛 注砖专讛 讘专讻讜转 注诇 讛住讚专. 驻讬专讜砖 注诇 讛住讚专 讛讻转讜讘 讘住诪讜讱, 讜讗讬诇讜 讟注讛 讘讗讞转  诪讛谉 诇讗 讬讗诪专 讗讜转讛 讘诪拽讜诐 砖谞讝讻专, 讗诇讗 讞讜讝专 诪讗讜转讛 讘专讻讛 讜讗讜诪专 诪诪谞讛 讜讗讬诇讱 注诇  讛住讚专. 讜讛讗 讚讗诪专讬谞谉 讘讘专讻讜转 (诇讚, 讗) 讗诪爪注讬讜转 讗讬谉 诇讛诐 住讚专, 讛讬讬谞讜 砖讗诐 讟注讛  讘讛谉 讗讬谞讜 讞讜讝专 诇讞讜谞谉 讛讚注转 讻讚专讱 砖讛讜讗 讞讜讝专 诇专讗砖 讘砖讟注讛 讘专讗砖讜谞讜转 讜讗讞专讜谞讜转,  讗讘诇 诪讻诇 诪拽讜诐 讞讜讝专 讛讜讗 诇诪拽讜诐 砖讟注讛 讜诪砖诐 讞讜讝专 诇住讚专谉 . 讜讛讻讬 讗讬转讗 讘讛讚讬讗  讘转讜住驻转讗 讚诪讻诇转讬谉 讘专讬砖 驻专拽 砖谞讬 (讛"讗), 讚转谞讬讗 讛转诐: 拽专讗 讗转 讛诪讙讬诇讛 讜讟注讛  讜讛砖诪讬讟 讘讛 驻住讜拽 讗讞讚 诇讗 讬讞讝讜专 讜讬拽专讗 讗讜转讜 讛驻住讜拽 讘驻谞讬 注爪诪讜 讗诇讗 诪转讞讬诇 诪讗讜转讜  驻住讜拽 讜讙讜诪专 注讚 住讜祝, 讜讻谉  讘讛诇诇 讜讻谉 讘转驻诇讛 讜讻谉 讘拽专讬转 砖诪注. 讜讻讘专 讻转讘转讬 讘讘专讻讜转 (砖诐 讚"讛 专讘 讗住讬) 讬讜转专  诪讝讛 讘住讬讬注转讗 讚砖诪讬讗.





专讬讟讘"讗

讙诪' 讛讗 讚讗诪专讬' 诇讬诪讗 拽住讘专讬 讻诇 讛转讜专讛 讻诇讛 讘诇砖讜谉 讛拽讚砖 谞讗诪专讛 拽"诇 诇讗讬讝讛 注谞讬谉 讚讛讗 讜讚讗讬 讗讬转讬讛 讘诇砖讜谉 讛拽讚砖 谞讬转谞讛 讜讗诇讜 诇拽讬讬诐 诪爪讜讜转 讜讛讙讬转 讘讜 讬讜诪诐 讜诇讬诇讛 讗祝 讘讻诇 诇砖讜谉 讛讜讗 讜专砖"讬 讝"诇 驻讬专砖 讻讗谉 诇注谞讬谉 诇拽专讜讗 讘转讜专讛 讜讛拽砖讜 注诇讬讜 讚讛讗 拽专讬讗讛 讘转讜专讛 转拽谞转 诪砖讛 讜注讝专讗 讛讬讗 讜讬"诇 讚拽专讬讗讛 讘转讜专讛 讘爪讬讘讜专 诪谉 讛转讜专讛 讻砖讘转讜转 讜讬诪讬诐 讟讜讘讬诐 讚讛讗 讚讗诪专讬谞谉 讘讘专讻讜转 砖诇诪讚谞讜 诪谉 讛转讜专讛 讘专讻讛 诇讗讞专讬讛诐 诪谉 讛转讜专讛 讘拽"讜 讚讘专讻转 诪讝讜谉 讜诇讗 砖讬讬讱 讘专讻讛 诇讗讞专讬讛 诇诪爪讜转 讜讛讙讬转 讘讜 讬讜诪诐 讜诇讬诇讛 砖讗讬谉 诇拽专讬讗讛 讝讜 砖讬注讜专 讚讛讗 讻诇 讛讬讜诐 讜讻诇 讛诇讬诇讛 讛讜讗 讜讗讬谉 讘讻讬讜爪讗 讘讝讛 讘专讻讛 诇讗讞专讬讛 讜讻诪讜 砖谞讛讙讜 讜讗讬谉 讘专讻讛 诇讗讞专讬讛 讗诇讗 诇拽专讬讗讛 诇爪讬讘讜专 砖讬砖 诇讛 砖讬注讜专 讜诪砖讛 讜注讝专讗 转讬拽谉 砖谞讬 讜讛' 讜砖讘转 讘诪谞讞讛 诪讬讛讜 讘诇讗讜 讛讻讬 讬砖 诇谞讜 拽专讬讗讜转 讘讞讬讜讘 诪谉 讛转讜专讛 讻讙讜谉 驻专砖转 讝讻讜专 讚讗诪专讬' 诇拽诪谉 讝讻讜专 讘驻讛 讜讻谉 驻' 驻专讛 讜讻诪讜 讻谉 驻' 讛拽讛诇 讜驻' 砖讜讟专讬诐 讜诪拽专讗 讘讬讻讜专讬' 讜讞诇讬爪讛 讜讜讬讚讜讬 诪注砖专 讜讻诇 讗讜转谉 砖砖谞讬谞讜 讘诪住' 住讜讟讛 驻' 讜讗诇讜 谞讗诪专讬谉 讘讻诇 诇砖讜谉 讜诇讙讘讬 讚讬讚讛讜 讗诪专讬' 讘讻诇 诇砖讜谉 谞讗诪专讛 讗讜 讘诇砖讜谉 讛拽讚砖 谞讗诪专讛 讜讝讛 讛谞讻讜谉:



转驻诇讛 诪谞"诇 讚转谞讬讗 砖诪注讜谉 讛驻拽讜诇讬 讛住讚讬专 讛' 谞讘讬讗讬诐 转拽谞讜诐 讻讚拽转谞讬 讗讬讚讱 讗诇讗 砖砖讻讞讜诐 讜讞讝专 专"砖 讜住讚专诐 讻讚讗讬转讗 讛转诐:



讜讛讗 讚拽转谞讬 注诇 讛住讚专 诇讗 转讬拽砖讬 诇诪讗讬 讚讗诪专讬谞谉 讘讘专讻讜转 讗诪爪注讬讜转 讗讬谉 诇讛诐 住讚专 讚讛转诐 诇讗讜 讚讗讬谉 诇讛诐 住讚专 讻诇诇 讗诇讗 砖讗讬谉 诇讛诐 住讚专 讙' 专讗砖讜谞讜转 讜讙' 讗讞专讜谞讜转 讚讗诇讜 讘讚讬讚讛讜 讗诐 讟注讛 讞讜讝专 诇专讗砖 讜讗诇讜 讛讻讗 讗讬谞讜 讞讜讝专 讗诇讗 诪诪拽讜诐 砖讟注讛 讜讛讜讗 讛谞讻讜谉:



转"专 诪谞讬谉 砖讗讜诪专讬谉 讗讘讜转 注讚 诪讛 专讗讜 讙讗讜诇讛 讘讝' 讗讘诇 诇讬讻讗 诇诪讬转讬 讚诇讬诪专讜讛 讘转专 专驻讜讗讛 诪砖讜诐 讚讻转讬讘 讛专讜驻讗 诇讻诇 转讞诇讜讗讬讻讬 讛讙讜讗诇 诪砖讞转 讞讬讬讻讬:



讜诪讛 专讗讜 诇讜诪专 专驻讜讗讛 讘讞' 讜讗注"讙 讚讛讗 诪讜讻讞 转诇诪讜讚讗 讚诇讗 讗讬驻砖专 诇诪讬诪专讛 诪拽诪讬 讛讻讬 讛讗 讗诪专讬谞谉 讻讬讜谉 讚讗讬讚讞' 诪讚讜讻转讛 讚讛讬讬谞讜 讘转专 住诇讬讞讛 讗讬讚讞讛 讬讜转专 讜诇诪讛 拽讘注讜讛 讘讞':



讜讻讚讗诪专讬谞谉 讚讘专讻转 讛砖谞讬诐 讛转砖讬注讬' 诪砖讜诐 讚讚讜讚 讗诪专讛 讘讟' 讚讻转讬讘 砖讘讜专 讝专讜注 专砖注 讜讛讜讗 讘诪讝诪讜' 讟' 讜讛讬讬谞讜 诇诪讗讬 讚讗诪专讬谞谉 讘讘专讻讜转 讚讗砖专讬 讛讗讬砖 讜诇诪讛 专讙砖讜 讞讚讗 诪讝诪讜专讗 讛讜讗 讚讗讬 诇讗 注砖讬专讬 讛讜讬 讛讬诇讻讱 讛诪讞诇讬拽 讗讜转讜 诇砖谞讬诐 讟讜注讛 讛讜讗 讗诇讗 诪驻专讬讚谉 诪诪拽讜诪讜 诇讛砖诇讬诐 诇诪谞讬谉 诪讝诪讜专讬诐 诇诪讛 讛' 转注诪讜讚 讘专讞讜拽 砖讞讜诇拽' 讗讜转讜 诪谉 诇诪谞爪讞 注诇 诪讜转 诇讘谉 讜讛讗 讚诪砖诪注 诇谉 讚讛讗 讚讻转讬讘 砖讘讜专 讝专讜注 专砖注 讘诪驻拽讬注讬 砖注专讬诐 讻转讬讘 讬驻讛 驻专砖"讬 讝"诇 诪砖讜诐 讚诇注讬诇 诪讬谞讬讛 讬讗专讜讘 诇讞讟讜祝 注谞讬 讜讗讬谉 讚专讱 诇住讟讬' 诇讗专讜讘 讗诇讗 诇注砖讬专 讗诇讗 砖讛讻转讜' 诪讚讘专 讘诪驻拽讬注讬 砖注专讬' 讜注"讝 讛转驻诇诇 讚讜讚 砖讘讜专 讝专讜注 专砖注 砖讬讘讬' 讛讘"讛 砖谞转 砖讜讘注 讜讬砖讘专 讝专讜注 讛专砖注 讛诪驻拽讬注 讗转 讛砖注专讬诐 讜诇讗 讬讜讻诇 注讜讚 诇讛专砖讬注 讘讛驻拽注转 讛砖注专讬诐 讜讝讛讜 砖讗诪专 讜专砖注 转讚专讜砖 专砖注讜 讘诇 转诪爪讗:





讛诪讗讬专讬

讘专讻讜转 砖诇 转驻诇讛 注讝专讗 讜讘讬转 讚讬谞讜 讜讛诐 讛诐 讗谞砖讬 讻谞住转 讛讙讚讜诇讛 转拽谞讜诐 讜讗祝 住讚讜专 砖讘讛诐 注诇 驻讬讛诐 谞注砖讛 诪讛诐 砖讬爪讗 诇讛诐 讛住讚讜专 诪讻讞 住讘专转诐 注诇 诪讛 砖谞专讗讛 诇讛诐 诇住诪讜讱 注谞讬谉 讗讞讚 诇讞讘讬专讜 讜诪讛诐 砖讬爪讗 诇讛诐 讛住讚讜专 诪讻讞 专诪讝 诪拽专讗讜转 讛住诪讜讻讬诐 讝讛 诇讝讛 讻诪讜 砖讛转讘讗专 讘讙诪专讗 诪讗讞专 砖讻谉 讗讬谉 诇谞讜 诇砖谞讜转 住讚讜专诐 讜讻谉 讗诪专讜 砖诪讻讗谉 讜讗讬诇讱 讗讬谉 诇谞讜 诇讛讗专讬讱 讘砖讘讞讜 砖诇 讛拽讘"讛 砖诪讗 讛诪讗专讬讱 讬讟注讛 讘讚讘专讬讜 讜讬讻砖诇 诇转讗专讜 讬转' 讘诪讛 砖讗讬谉 讘讜 讜讬爪讗 砖讻专讜 讘讛驻住讬讚讜 讜讛讜讗 讛讻讜讜谞讛 讘讗诪专诐 讻诇 讛诪住驻专 讘砖讘讞讜 砖诇 讛拽讘"讛 讬讜转专 诪讚讗讬 谞注拽专 诪谉 讛注讜诇诐 讟注诐 住讚讜专谉 讛讜讗 砖诪拽讚讬诪讬谉 讗讘讜转 诪诪讛 砖谞' 讘专讗砖 讛诪讝诪讜专 讛讘讜 诇讬讬' 讘谞讬 讗诇讬诐 砖谞讬讛 诇讛 讙讘讜专讜转 诪诪讛 砖谞' 讗讞专讬讜 讛讘讜 诇讬讬' 讻讘讜讚 讜注讜讝 讜讗讬谉 注讜讝 讗诇讗 讙讘讜专讛 砖谞' 讬讬' 注讝讜讝 讜讙讘讜专 砖诇讬砖讬转 拽讚讜砖转 讛砖诐 诪诪讛 砖谞讗诪专 讗讞专讬讜 讛讘讜 诇讬讬' 讻讘讜讚 砖诪讜 专讘讬注讬转 讘讬谞讛 诪诪讛 砖谞' 讜讛拽讚讬砖讜 讗转 拽讚讜砖 讬注拽讘 讜谞讗诪专 讗讞专讬讜 讜讬讚注讜 转讜注讬 专讜讞 讘讬谞讛 讜住诪讻讜 诇讘讬谞讛 转砖讜讘讛 诪诪讛 砖谞讗诪专 讜诇讘讘讜 讬讘讬谉 讜砖讘 讜专驻讗 诇讜 讜住诪讻讜 住诇讬讞讛 诇转砖讜讘讛 诪诪讛 砖谞讗诪专 讜讬砖讜讘 讗诇 讬讬' 讜讻讜' 讻讬 讬专讘讛 诇住诇讜讞 讜转拽谞讜 讙讗讜诇讛 讘砖讘讬注讬转 诪转讜讱 砖诪拽讜讘诇 讘讬讚讬讛诐 砖讛转讞诇转 讙讗讜诇讛 砖诇谞讜 讘砖讘讬注讬转 讜讘转诇诪讜讚 讛诪注专讘 讛转讘讗专 砖转拽谞讜 讗讞专 讝讜 讘转注谞讬转 讘专讻转 注谞谞讜 诪驻谞讬 砖讻转讜讘 讘转讛诇讬诐 讬讬' 爪讜专讬 讜讙讜讗诇讬 讜住诪讬讱 诇讬讛 讬注谞讱 讬讬' 讘讬讜诐 爪专讛 讜拽讘注讜 专驻讜讗讛 讘砖诪讬谞讬转 诪转讜讱 砖诪讬诇讛 谞转谞讛 讘砖诪讬谞讬 讜爪专讬讻讛 专驻讜讗讛 拽讘注讜 讘专讻转 专驻讜讗讛 砖诪讬谞讬转 讜拽讘注讜 讘专讻转 讛砖谞讬诐 转砖讬注讬转 诪转讜讱 砖讛讬讗 讻谞讙讚 诪驻拽讬注讬 砖注专讬诐 讜讚讜讚 讚讘专 注诇讬讛诐 讘讗诪专讜 砖讘讜专 讝专讜注 专砖注 讜讛讜讗 讗诪专讛 讘诪讝诪讜专 转砖讬注讬 讻砖转讞砖讜讘 讗砖专讬 讛讗讬砖 讜诇诪讛 专讙砖讜 讘诪讝诪讜专 讗讞讚 讻诪讜 砖讗诪专讜 讘讘专讻讜转 讜拽讘注讜 讗讞专讬讛 拽讘讜抓 讙诇讬讜转 砖讘专讻转 讛砖谞讬诐 爪专讬讻讛 砖转拽讚讬诐 诇讘讬讗转诐 讚讻转讬讘 讜讗转诐 讛专讬 讬砖专讗诇 注谞驻讻诐 转转谞讜 讜驻专讬讻诐 转砖讗讜 诇注诪讬 讬砖专讗诇 讻讬 拽专讘讜 诇讘讗 谞转拽讘爪讜 讙诇讬讜转 砖讘讜 讛砖讜驻讟讬诐 讜讛讜讗 住诪讬讻转 讛砖讬讘讛 砖讜驻讟讬谞讜 砖讘讜 讛砖讜驻讟讬诐 谞注砖讛 讚讬谉 讘专砖注讬诐 讜讻诇讜 讛诪讬谞讬诐 讜讛讝讚讬诐 讜讛讜讗 住诪讬讻转 讘专讻转 讛诪讬谞讬诐 讻诇讜 讛专砖注讬诐 谞转讘专讻讜 讛爪讚讬拽讬诐 讜讙专讬 讛爪讚拽 讜讛讜讗 住诪讬讻转 讘专讻转 讛爪讚讬拽讬诐 讜讛讬讻谉 讛爪讚讬拽讬诐 诪转专讜诪诪讬诐 转讻诇讬转 讛专讜诪诪讜转 讘讬专讜砖诇诐 讜讛讜讗 住诪讬讻转 讘专讻转 讬专讜砖诇诐 讘讗讜 诇讬专讜砖诇诐 谞转注诇讬转 诪诇讻讜转 讘讬转 讚讜讚 讜讛讜讗 住诪讬讻讜转 讗转 爪诪讞 讚讜讚 讘讗 注讬诇讜讬 诇诪诇讻讜转 讚讜讚 讘讗讛 转驻诇讛 砖讛讜讗 谞注砖讛 专讗砖 诇讻诇 注谞讬谞讬讛 讜讛讜讗 住诪讬讻讜转 砖诪注 拽讜诇谞讜 讘讗讛 转驻诇讛 讘讗讛 注讘讜讚讛 砖讛专讬 讛转驻诇讛 讘诪拽讜诪讛 讛讬转讛 注讜诪讚转 讘讗讛 注讘讜讚讛 讻讘专 谞砖诇诐 注谞讬谉 讘讬转 讛诪拽讚砖 讜讘讗讛 讛讜讚讗讛 讜讘讗讛 讘专讻转 讻讛谞讬诐 讗讞专 讛讜讚讗讛 诪诪讛 砖诪爪讗谞讜讛 讘诪拽专讗 讗讞专 注讘讜讚讛 讚讻转讬讘 讜讬砖讗 讗讛专谉 讗转 讬讚讬讜 讗诇 讛注诐 讜讬讘专讻诐 讜讬专讚 诪注砖讜转 讛讞讟讗转 讻诇讜' 砖讗讞专 注讘讜讚转讜 讘专讻诐 讜讛讬讛 诇谞讜 诇讗讜诪专讛 讗讞专 注讘讜讚讛 讗诇讗 砖讛讛讜讚讗讛 专讗讜讬讛 诇讛诪砖讱 讗讞专 注讘讜讚讛 讻诪讜 砖讘讬讗专谞讜 讜住诪讻讜 讗讞专讬讛 砖讬诐 砖诇讜诐 诪诪讛 砖讗诪专 讜讗谞讬 讗讘专讻诐 讜讘专讻转讜 砖诇 讛拽讘"讛 砖诇讜诐 讛讬讗 砖谞讗诪专 讬讬' 讬讘专讱 讗转 注诪讜 讘砖诇讜诐 诪砖诐 讜讗讬诇讱 讗住讜专 诇讛讗专讬讱 讘砖讘讞讜 砖诇 讛拽讘"讛 讻诪讜 砖讘讬讗专谞讜 砖诪讗 诪转讜讱 砖讬专讘讛 讘讚讘专讬诐 讛诪讝讚诪谞讬诐 诇转讜讱 驻讬讜 讬讜爪讬讗 砖讙讙讛 讘讚讘专讬讜 讜诪"诪 谞专讗讛 诇讬 砖讻诇 砖诪讜爪讗 谞住讞讗讜转 诪转讜拽谞讜转 诇拽爪转 讞讻诪讬诐 讘讘拽砖讜转 讜砖讗专 诪讬谞讬 转驻诇讛 讛诪讗专讬讱 讘讛诐 讛专讬 讝讛 诪砖讜讘讞:





诪讛专砖"讗 - 讞讬讚讜砖讬 讛诇讻讜转

转讜住' 讘讚"讛 讚讗讬 讘诇砖讜谉 讛拽讜讚砖 谞讗诪专讛 诇诪讛 诇讬 诇诪讻转讘 讻讜' 拽砖讬讗 讚讛讗 讘驻专拽 讗诇讜 谞讗诪专讬谉 诪爪专讬讱 拽专讗 讘讬谉 诇诪"讚 讘讻诇 诇砖讜谉 讻讜' 注讻"诇 专"诇 讚讘驻专拽 讗诇讜 谞讗诪专讬谉 讗讛讗 讚拽讞砖讬讘 讘诪转谞讬转讬谉 讚诪爪讜转 讞诇讬爪讛 讜驻专砖转 注讙诇讛 注专讜驻讛 讜讘讻讜专讬诐 讘诇讛"拽 谞讗诪专讜 驻专砖"讬 住讜讟讛 讜讜讬讚讜讬 诪注砖专 讻讜' 讘讻诇 诇砖讜谉 讜诪爪专讬讱 拽专讗 诇讻讜诇讛讜 讗诇讬讘讗 讚讻讜诇讬 注诇诪讗 讜讗诪讗讬 诇讗 转拽砖讬 诇转诇诪讜讚讗 讻讚讗拽砖讛 诇讬讛 讛讻讗 诇诪讗谉 讚讗诪专 讚讻诇 讛转讜专讛 谞讗诪专讛 讘讻诇 诇砖讜谉 诇讗 讗讬爪讟专讬讱 讛转诐 讛谞讬 拽专讗讬 讚讬诇讬祝 诇讛谞讬 讚谞讗诪专讜 讘讻诇 诇砖讜谉 讜诇诪讗谉 讚讗诪专 讚讻诇 讛转讜专讛 讘诇砖讜谉 讛拽讜讚砖 谞讗诪专讛 诇讗 讗讬爪讟专讬讱 讛谞讬 拽专讗讬 诇讛谞讬 讚谞讗诪专讜 讘诇讛"拽 讜转讬专爪讜 讚讛转诐 讘注讬 诇讗讜拽诪讬 专讘讜讬 讗诇讬讘讗 讚讻讜诇讬 注诇诪讗 讻讜' 讚讘注讬 诇讗讜拽诪讬 讻诇 讛谞讬 讚诪转谞讬' 诇讻讜诇讬 注诇诪讗 讜讛砖转讗 诇诪讗谉 讚讗诪专 讚讘讻诇 诇砖讜谉 谞讗诪专讛 讗讬爪讟专讬讱 专讘讜讬 诇讛谞讬 讚讞砖讬讘 讛转诐 讚谞讗诪专讜 讘诇讛"拽 讜诇诪"讚 讚讘诇砖讜谉 讛拽讜讚砖 谞讗诪专讛 讗讬爪讟专讬讱 专讘讜讬 诇讛谞讬 讚讞砖讬讘 讛转诐 讚谞讗诪专讜 讘讻诇 诇砖讜谉 讜拽"诇:





诪讛专砖"讗 - 讞讬讚讜砖讬 讗讙讚讜转

诪谞讬谉 砖讗讜诪专讬诐 讗讘讜转 砖谞讗诪专 讛讘讜 诇讛' 讘谞讬 讗诇讬诐 讻讜'. 诪驻讜专砖 驻专拽 讘转专讗 讚专"讛:


讜诪讛 专讗讜 讻讜' 砖谞讗诪专 讜讛拽讚讬砖讜 讜讙讜' 讜住诪讬讱 诇讬讛 讜讬讚注讜 转讜注讬 专讜讞 讜讙讜'. 讬砖 诇驻专砖 讛住诪讬讻讜转 砖讗诪专 诇注讬诇 诪讬谞讬讛 讻讛 讗诪专 讛' 讗诇 讘讬转 讬注拽讘 讗砖专 驻讚讛 讗转 讗讘专讛诐 讜讘诪讚专砖 讗讘专讛诐 谞讬爪讜诇 诪讻讘砖谉 讛讗砖 讘讝讻讜转 讬注拽讘 讜讗诪专 注"讻 诇讗 讬讘讜砖 讬注拽讘 讜讙讜' 讻诪驻讜专砖 驻' 讻"讙 注"砖 讜讗诪专 讘专讗讜转讜 讬诇讚讬讜 讗转 拽讬讚讜砖 讛砖诐 砖注砖讛 讗讘专讛诐 讙诐 讛诐 讘拽专讘讜 讬拽讚讬砖讜 砖诪讜 讜讛拽讚讬砖讜 讗转 拽讚讜砖 讬注拽讘 讘专讘讬诐 讻讙讜谉 讚谞讬讗诇 讜讞谞谞讬讛 诪讬砖讗诇 讜注讝专讬讛 讜注"讬 讻讱 讗转 讗诇讛讬 讬砖专讗诇 讬注专讬爪讜 讘注讜诇诐 砖讻讞 讜讙讘讜专讛 讘讬讚讜 注"讬 讝讛 转讜注讬 专讜讞 讻讙讜谉 谞诪专讜讚 讜谞"谞 讬讚注讜 讘讬谞讛 砖讬砖 讗诇讛讬诐 讘讬砖专讗诇 讻诪"砖 谞"谞 讘专讜讱 讗诇讛讛讜谉 讚讬 砖讚专讱 诪砖讱 讜注讘讚 谞讙讜 讜讙讜':


讚讻转讬讘 讜诇讘讘讜 讬讘讬谉 讜砖讘 讜讙讜'. 讛讬讬谞讜 讚讬讘讬谉 讛讗讚诐 讙讜讚诇 讞讟讗讜 讜讻谞讙讚 诪讬 讞讟讗 讜讗讝 讜讚讗讬 讬砖讜讘 讘转砖讜讘讛 砖诇诪讛 讜驻专讬讱 讗"讛 诇讬诪讗 专驻讜讗讛 讻讜' 诇诪讗讬 讚住"讚 讛砖转讗 讚拽专讗 讘专驻讜讗讛 讚转讞诇讜讗讬诐 讗讬讬专讬 讛"拽 讙诐 讘讞讜诇讛 砖讗"讗 诇砖讜讘 诇砖注讛 讝讜 讘诪注砖讛 讗诐 讛讜讗 讬讘讬谉 砖讞讟讗讜 讙专诐 诇讜 讛讞讜诇讬 讜砖讘 讘诇讘讜 讜专驻讗 诇讜 讜诪讬讛讜 拽"拽 讚讛讬讗讱 住"讚 诇诪讬诪专 讚专驻讜讗讛 拽讚诪讛 诇住诇讬讞讛 讚讛讗 讜讚讗讬 讛砖讘 爪专讬讱 住诇讬讞讛 讜讻驻专讛 注诇 注讜谞讜转讬讜 讜讗讞"讻 讬砖诇讞 诇讬 讛拽讘"讛 专驻讜讗讛 诇讞诇讬讜 讜讗讬谞讜 谞专讗讛 讻诇诇 砖讛拽讘"讛 讬砖诇讞 诇讜 专驻讜讗讛 拽讜讚诐 砖讬住诇讞 诇讜 讜讬"诇 讛讗 讚讛讜讛 住"讚 讚诇讗 讘注讬 住诇讬讞讛 讛讬讬谞讜 讚讬住讜专讬谉 砖诇 讞讜诇讬 诪诪专拽讬谉 诇讜 讜讛讬讗 讙讜驻讛 住诇讬讞转讜 讜讻驻专转讜 讜诪住讬拽 讚讗讬谞讜 讻谉 讚讙诐 讗诐 讬砖 诇讗讚诐 注讜谉 讙讚讜诇 讜诇讗 讛讜讛 住讙讬 诇讬讛 讘讬住讜专讬谉 诇诪专拽 讜诇讗 讛讬讛 专讗讜讬 诇专驻讜讗讛 诪"诪 讛拽讘"讛 诪专讘讛 诇住诇讜讞 诇砖讘 讘讞诇讬讜 诇砖诇讜讞 诇讜 专驻讜讗讛 讗讞专 讛住诇讬讞讛 讜诇讻讱 讬砖 诇讛拽讚讬诐 讛住诇讬讞讛 讻讚讻转讬讘 讜讬砖讜讘 讗诇 讛' 讜讙讜' 讻讬 讬专讘讛 诇住诇讜讞 讜注"讝 谞转讻讜讬谉 讘谞讜住讞 讗诇讛讬 注讚 砖诇讗 谞讜爪专转讬 讻讜' 讜诪讛 砖讞讟讗转讬 诇驻谞讬讱 诪专拽 讘专讞诪讬讱 讛专讘讬诐 讗讘诇 诇讗 注诇 讬讚讬 讬住讜专讬谉 讜讞诇讗讬诐 专注讬诐 讻讜' 讚讛讬讬谞讜 砖诇讗 讘讬住讜专讬谉 专注讬诐 讜专讘讬诐 讻"讻 砖讬讛讬讜 讛诐 诪诪专拽讬谉 讛注讜谉 诇住诇讜讞 专拽 砖转讛讬讛 讛住诇讬讞讛 注"讬 专讞诪讬诐 专讘讬诐 诪拽讜讚诐 砖讬讛讬讜 讬住讜专讬谉 专注讬诐 诪诪专拽讬谉 讛讻诇 讜诇诪讗讬 讚驻专讬讱 谞诪讬 讜诪讗讬 讞讝讬转 讻讜' 住诪讬讱 讗讛讗 讘注讬 谞诪讬 诇诪讬诪专 讚讬住讜专讬谉 诪诪专拽讬谉 讛讻诇 讜讛讬讗 住诇讬讞转讜 讜诪砖谞讬 讚讗讬讻讗 拽专讗 讗讞专讬谞讗 讚诪讜讻讞 诪讬谞讬讛 谞诪讬 讚讗讬谉 专驻讜讗讛 讘诇讗 住诇讬讞讛 诪拽讜讚诐 讻讚讻转讬讘 讛住讜诇讞 诇讻诇 注讜谞讬讻讬 讙诐 砖讛讬住讜专讬谉 讗讬谞谉 诪诪专拽讬谉 讻诇 讛注讜谞讜转 讜讘注讬 住诇讬讞讛 注诇 注讜谞讜转 讜讗讞"讻 专讜驻讗 诇讻诇 转讞诇讜讗讬讻讬 讜讗讞"讻 讛讙讜讗诇 诪砖讞转 讞讬讬讻讬 讚讛讬讬谞讜 讙诐 讗诐 谞讙讝专 注诇 讛讗讚诐 诇诪讜转 诇砖讞转 讛转砖讜讘讛 讜讛住诇讬讞讛 讘讞诇讬讜 诪拽讜讚诐 讛专驻讜讗讛 讬讙讗诇讛讜 诪砖讞转:


讛讛讜讗 诇讗讜 讻讜' 讗诇讗 专驻讜讗讛 讚住诇讬讞讛 讻讜'. 讬砖 诇驻专砖 讚讛"拽 讚讛讗讬 拽专讗 诪砖转注讬 讘诪讬 砖讬住讜专讬谉 诪诪专拽讬谉 讻诇 注讜谞讜转讬讜 讚专驻讜讗转讜 讛讬讗 住诇讬讞转讜 讻诪"砖 诇注讬诇 讗讘诇 讗"讻 讛诇"诇 讚讬住讜专讬谉 讚住诇讬讞讛 讛谉 讜讬讜转专 谞专讗讛 诇驻专砖 注"驻 诪"砖 讛专诪讘"诐 讘砖诪讜谞讛 驻专拽讬诐 讚讞讜诇讬 讛谞驻砖 讜专驻讜讗转讜 讛讜讗 讻诪讜 讞讜诇讬 讛讙讜祝 讜专驻讜讗转讜 讜专驻讜讗讛 讚谞拽讟 讘讛讗讬 拽专讗 诇讗讜 专驻讜讗转 讛讙讜祝 讗诇讗 专驻讜讗转 讛谞驻砖 砖讛讬讗 讛住诇讬讞讛:


讜诪讛 专讗讜 诇讜诪专 讙讗讜诇讛 讘砖讘讬注讬转 讻讜' 讛讬讬谞讜 讙讗讜诇讛 诪谉 讛讙诇讜转 讻讚诪住讬拽 砖注转讬讚讬诐 诇讬讙讗诇 讻讜' 讗讘诇 讙讗讜诇转 讛讞讜诇讛 诪谉 讛诪讜转 讻讘专 诪驻讜专砖 讚讛讛讬讗 讘转专 专驻讜讗讛 讗讬转讗 讻讚讻转讬讘 讛专讜驻讗 诇讻诇 转讞诇讜讗讬讻讬 讛讙讜讗诇 诪砖讞转 讜讙讜' 讗讘诇 讗讛讛讬讗 讗讬谞讜 诪转驻诇诇 讚讘讻诇诇 转驻诇转 讛专驻讜讗讛 讛讬讗 砖诇讗 讬讘讗 讛讗讚诐 诇诪讬转讛:


讜诪讛 专讗讜 诇讜诪专 专驻讜讗讛 讘讞' 讻讜'. 讬砖 诇讚拽讚拽 讜诪讗讬 拽讗 拽砖讬讗 诇讬讛 讜讛讗 讻讬讜谉 讚诪讚讬谞讗 讬砖 诇讛 诇讛住诪讬讱 诇住诇讬讞讛 讻讚拽讗诪专讬谞谉 诇注讬诇 诪讚讻转讬讘 讛住讜诇讞 诇讻诇 注讜谞讬讻讬 讛专讜驻讗 讜讙讜' 讗诇讗 诪砖讜诐 讚讙讗讜诇讛 讘砖讘讬注讬转 讗驻住讬拽 诇讛 诪"诪 诪讗讬 讚讗驻砖专 诇诪住诪讱 诇讛 诇住诇讬讞讛 住诪讬讱 诇讛 讜诇讛讻讬 讬砖 诇住诪讻讛 诇讙讗讜诇讛 讚住诪讜讻讛 诇住诇讬讞讛 讬"诇 讚诪讛"讟 诪砖讜诐 讚注转讬讚讬诐 诇讬讙讗诇 讘讝' 讗讬谞讜 诪讻专讬注 诇讗讜诪专讛 讛讙讗讜诇讛 讘砖讘讬注讬转 讚讗讚专讘讛 诪讟注诪讗 讚拽专讗 讛住讜诇讞 诇讻诇 注讜谞讬讻讬 讛专讜驻讗 讜讙讜' 讬砖 诇诪住诪讱 讟驻讬 专驻讜讗讛 诇住诇讬讞讛 讜诇讗 诇讛驻住讬拽 讘讬谞讬讛谉 讘讙讗讜诇讛 讜诪砖谞讬 讚讘专驻讜讗讛 谞诪讬 讗讬讻讗 注讜讚 讟注诪讗 讚专讗讜讬讛 诇讗讜诪专讛 讘讞' 讜讝讛 讜讚讗讬 诪讻专讬注 砖诇讗 诇住诪讻讛 诇住诇讬讞讛:


讻谞讙讚 诪驻拽讬注讬 砖注专讬诐 讚讻转讬讘 砖讘讜专 讝专讜注 专砖注 讻讜' 注讬讬谉 驻专砖"讬 讚讻诇 讛驻专砖讛 谞讗诪专讛 注诇 诪驻拽讬注讬 砖注专讬诐 讜诪讚诇讗 诪讬讬转讬 专拽 拽专讗 讚砖讘讜专 讝专讜注 专砖注 讜讙讜' 谞专讗讛 诇驻专砖 讚砖讘专 讞住专 讻转讬讘 诪诇砖讜谉 讬砖 砖讘专 讘诪爪专讬诐 讜讝专讜注 诪诇砖讜谉 讝专讬注讛 讚拽讘注讬 讚讜讚 专讞诪讬 讚专注转讜 讜专砖注转讜 砖诇 专砖注 讘诇 转诪爪讗 讜诇讗 转驻讬拽 诪讝讬诪转讜 讚讛讬讬谞讜 砖讬讛讬讛 诪讜爪诇讞 讛讝专讬注讛 讘砖讘专 讜转讘讜讗讛 讛专讘讛 讜诇讗 讬讜讻诇 注讜讚 诇讛驻拽讬注 砖注专讬诐:


讻讬 讗诪专讛 讘转砖讬注讬 讻讜' 驻专砖"讬 讜讗"转 砖诪讬谞讬转 讛讬讗 讗砖专讬 讜诇诪讛 专讙砖讜 转专转讬 注讻"诇. 驻讬专讜砖讜 诪讙讜诪讙诐 讚讛讗 诪住讬拽 讘驻"拽 讚讘专讻讜转 讚讗砖专讬 讜诇诪讛 专讙砖讜 讞讚讗 驻专砖转讗 讛讬讗 讜注讜讚 讚诇讗 转诪爪讗 讘砖讜诐 住驻专 转讛诇讬诐 讚砖讘讜专 讝专讜注 专砖注 讘砖诪讬谞讬转 讛讬讗 讗讘诇 讘注砖讬专讬转 讛讬讗 讚讘注讬 诇诪讬诪专 讛转诐 讚讛"诇 讬讛讬讜 诇专爪讜谉 讗诪专讬 驻讬 讜讙讜' 讘讬"讟 讜谞专讗讛 诇讛讙讬讛 讘驻专砖"讬 讜讻谉 爪"诇 讜讗"转 讘注砖讬专讬转 讛讬讗 讗砖专讬 讜诇诪讛 专讙砖讜 讞讚讗 驻专砖转讗 讜专"诇 注砖讬专讬转 讛讬讗 讻诪讜 砖讛讬讗 讘住驻专讬诐 砖诇驻谞讬谞讜 讜拽讗诪专 讻讚诪住讬拽 砖诐 讚讗砖专讬 讜诇诪讛 专讙砖讜 讞讚讗 驻专砖转讗 讛讬讗 讜讛"诇 砖驻讬专 讛讱 驻专砖讛 讚砖讘讜专 讝专讜注 讜讙讜' 讘讟' 讜注讬讬谉 讘讞讬讚讜砖讬谞讜 砖诐:


讜诪讛 专讗讜 诇讜诪专 拽讬讘讜抓 讻讜' 讜驻专讬讻诐 转砖讗讜 诇注诪讬 讜讙讜' 讘驻专拽 讞诇拽 诪驻讜专砖 讚讗讬谉 诇讱 拽抓 诪讙讜诇讛 诪讝讛 砖谞讗诪专 讜讗转诐 讛专讬 讬砖专讗诇 注谞驻讻诐 讙讜' 注"砖 讜讘讞讬讚讜砖讬谞讜 讘住驻"讘 讚讻转讜讘讜转:


讜讻讬讜谉 砖谞转拽讘爪讜 讙诇讬讜转 谞注砖讛 讚讬谉 讘专砖注讬诐 讻讜'. 讗讘专讻转 讛砖讬讘讛 砖讜驻讟讬谞讜 讻讜' 拽讗诪专 诇讛 讜诇讗 诪驻讜专砖 讘讛 讚讬谉 讘专砖注讬诐 讗诇讗 讻讬讜谉 讚讛讜讝讻专 讘讛 诇讛砖讬讘 砖讜驻讟讬诐 讻讘专讗砖讜谞讛 讗讝 讛讜讬 讚讬谉 讘专砖注讬诐 讻讚诪讬讬转讬 诪拽专讗讬 讜讗砖讬讘讛 讬讚讬 注诇讬讱 讜讗爪专讜祝 讻讘讜专 住讬讙讬讱 讚讛讬讬谞讜 讚讬谉 讘专砖注讬诐 讜讻转讬讘 讘讬讛 讜讗砖讬讘讛 砖讜驻讟讬讱 讻讘专讗砖讜谞讛 讙讜' 讜诪讬讛讜 拽"拽 讚讛讬讻谉 诪讜讝讻专 讘讛谞讬 拽专讗讬 讚诪讬讬转讬 拽讬讘讜抓 讙诇讬讜转 诇诪讬诪专 讚讚讬谉 讘专砖注讬诐 转讜诇讛 讘拽讬讘讜抓 讙诇讬讜转 讜讗讬谉 诇讜诪专 讜讗砖讬讘讛 砖讜驻讟讬讱 讙讜' 诪砖诪注 诇讬讛 拽讬讘讜抓 讙诇讬讜转 讚讗"讻 讘讛讱 讘专讻讛 讙讜驻讛 讚讛砖讬讘讛 砖讜驻讟讬谞讜 讻讜' 诪讜讝讻专 谞诪讬 拽讬讘讜抓 讙诇讬讜转:


讜讻讬讜谉 砖谞注砖讛 讚讬谉 讘专砖注讬诐 讻诇讜 讛诪讬谞讬谉 讻讜'. 讗讛讱 诪诇转讗 诇讗 诪讬讬转讬 专讗讬讛 诪拽专讗讬 讚诪住讘专讗 讛讜讗 讗诐 讗讝 谞注砖讛 讚讬谉 讘专砖注讬诐 讻"砖 讚讬谉 讛诪讬谞讬谉 砖讛讜讗 讞诪讜专 讬讜转专 讻诪驻讜专砖 驻"拽 讚专"讛 讜砖诐 诪驻讜专砖 讚讬谉 讛诪讬谞讬谉 讙讬讛谞诐 讻诇讛 讜讛诐 讗讬谞谉 讻诇讬诐 讜讛讗 讚拽讗诪专 讻诇讜 讛诪讬谞讬谉 讬"诇 讚讛讻讬 拽讗诪专 讚讻诇讜 诪谉 讛注讜诇诐 讗讘诇 讚讬谉 讙讬讛谞诐 讗讬谞讜 讻诇讛 诪讛诐 讻诪驻讜专砖 砖诐 讜拽讗诪专 讚讻讜诇诇 讝讚讬诐 注诐 讛诪讬谞讬谉 讻讜' 讝讚讬诐 讛讬讬谞讜 讛诪住讜专讜转 诇讗谞住讬诐 讜讛驻讜拽专讬诐 讻讜' 砖谞讝讻专讜 砖诐 砖讚讬谞谉 注诐 讛诪讬谞讬谉 讜诪讬讬转讬 砖谞讗诪专 讜砖讘专 驻讜砖注讬诐 讛讬讬谞讜 讛诪讬谞讬谉 讚讬讜讚注讬谉 专讘讜谞谉 讜诪讜专讚讬诐 讘讜 讜讞讟讗讬诐 讛讬讬谞讜 讝讚讬诐:


讜讻讬讜谉 砖讻诇讜 讛诪讬谞讬谉 诪转专讜诪诪转 拽专谞讜转 讻讜'. 讜拽讜讚诐 砖谞转拽谞讛 讘专讻转 讛诪讬谞讬谉 讜讚讗讬 讚讛讞"讬 讘专讻讜转 注诇 讛住讚专 讛讬讜 讚讛"谞 讗讬讻讗 诇诪讬诪专 讻讬讜谉 砖谞注砖讛 讚讬谉 讘专砖注讬诐 讻诪驻讜专砖 讘讘专讻转 讛砖讬讘讛 讻讚讗诪专讬谞谉 诇注讬诇 诪转专讜诪诪转 拽专谉 爪讚讬拽讬诐 讻讜' 讜拽讗诪专 讚讻讜诇诇 讙讬专讬 爪讚拽 讻讜' 砖谞讗诪专 讜讛讚专转 驻谞讬 讝拽谉 讙讜' 讜住诪讬讱 诇讬讛 讜讻讬 讬讙讜专 讙讜' 讜讘讛讱 讘专讻讛 谞诪讬 诪讝讻讬专 讝拽谞讬 爪讚讬拽讬诐 讻诪"砖 讜注诇 讝拽谞讬 注诪讱 讻讜' 讜注诇 讙讬专讬 讛爪讚拽 讜讻讜' 讜讗诪专 讜讛讬讻谉 诪转专讜诪诪转 讻讜' 讬砖诇讬讜 讗讜讛讘讬讱 讛讬讬谞讜 讛爪讚讬拽讬诐 砖讛诐 讗讜讛讘讬 讬专讜砖诇讬诐 讜讗诪专 讜讻讬讜谉 砖谞讘谞讬转 讻讜' 砖谞讗诪专 讗讞专 讬砖讜讘讜 讘谞讬 讬砖专讗诇 讙讜' 讗讬谉 讝讛 拽讬讘讜抓 讙诇讬讜转 砖讛讜讝讻专 讻讘专 诇注讬诇 讚诪讬讬专讬 拽讜讚诐 砖讬转讬讬砖讘 讬专讜砖诇讬诐 讘讘谞讬谞讛 讗诇讗 讚诪砖诪注 诇讬讛 讛讗讬 拽专讗 讗讞专 砖讬讛讬讛 诇讘谞讬 讬砖专讗诇 讬讬砖讜讘 讘讬专讜砖诇讬诐 讚讛讬讬谞讜 讗讞专 讘谞讬谞讛 讗讝讬 讬讘拽砖讜 诪诇讻讜转 讘讬转 讚讜讚 诇诪诇讜讱 讘讬专讜砖诇讬诐:





专砖"砖

讙诪专讗 讜专讘谞谉 谞诪讬 讛讻转讬讘 讜讛讬讜. 拽"诇 诇讬诪讗 讚讚专砖讬 诇讬讛 诇转讜"诪 讚讗"谞 讗诇讗 讘诇讛"拽 讻讚诇注讬诇 (讟):



砖诐 讜诪讗讬 讞讝讬转 讚住诪讻转 讻讜'. 诇讻讗讜专讛 讘诇讗 讛讗讬 拽专讗 讚讛住讜诇讞 讻讜' 讛讜讛 诪爪讬 诇转专讜爪讬 注"讝 讛讛讜讗 诇讗讜 专驻讜讗讛 讚转讞诇讜讗讬诐 讻讜':



砖诐 讜诪讛 专讗讜 诇讜诪专 专驻讜讗讛 讘讞' 讻讜'. 注讞"讗 砖谞讚讞拽 讜诇"谞 讚讛讻讬 拽讗 拽"诇 讚讻讬讜谉 讚注讬拽专 讛讙讗讜诇讛 讗讬谞讜 讗诇讗 讘诪讜爪"砖 讛讬讛 砖讬讬讱 砖驻讬专 诇拽讜讘注讛 讘讞' 讜讻讚讗专"讬 讘转注谞讬转 (讻讟) 讗诇诪诇讬 讻讜' 诇讗 拽讘注转讬讜 讗诇讗 讘注砖讬专讬 诪驻谞讬 砖专讜讘讜 讻讜' 讜讚诇讗 讻诪讜 砖拽讘注讜讛讜 讘讬讜诐 讛转讞诇讛 讜注诪砖"讻 诇注讬诇 (讛 讘) 讜诇专驻讜讗讛 讘讝' 讘转专 住诇讬讞讛 讻讚讻转讬讘 拽专讗 讛住讜诇讞 讻讜' 讛专讜驻讗 讻讜':



砖诐 讜讻讬讜谉 砖谞转拽讘爪讜 讙诇讬讜转 讻讜' 讜讗砖讬讘讛 讬讚讬 注诇讬讱 讻讜'. 谞"诇 讚拽讘讜抓 讙诇讬讜转 谞专诪讝 讘讜讗住讬专讛 讻诇 讘讚讬诇讬讱 讚讘讙诇讜转 讗谞讞谞讜 诪讜驻专讚讬诐 讜诪讜讘讚诇讬诐 讝讛 诪讝讛 讜讙诐 讘讬谞讬谞讜 诇讘讬谉 讛砖讬"转 讜讘拽讘讜爪诐 讬住讜专讜 讛诪讘讚讬诇讬诐:



砖诐 讻诇讜 讛驻讜砖注讬诐 讻讜'. 谞"诇 讚爪"诇 讛诪讬谞讬诐 讜讻谉 诇拽诪谉:





讛讙讛讜转 讬注讘"抓

讙诪壮 讜讻讬讜谉 砖谞转拽讘爪讜 讙诇讬讜转 谞注砖讛 讚讬谉 讻讜':


 谞状讘 住诪讱 讝讛 谞讗诪专 讗讞专 砖谞转拽谞讛 讘专讻转 讛诪讬谞讬谉 讘讬讘谞讛 讘讬诪讬 专状讙 讻讚讗讬转讗 驻转状讛 (讘专讻讜转 讻状讞 讘') 讚讛讜讜 诇讛讜 讬"讟 讘专讻讜转:


专砖"讬 讚"讛 讛讘讬 诇讛' 讛讝讻讬专讜 诇驻谞讬讜 讻讜壮. 谞"讘 诪讚讻转讬讘 讛讘讜 讜诇讗 讻转讬讘 诪讛 讚讬讛讘讜 讗诇讗 讛"驻 讗转诐 讘谞讬 讗诇讬诐 讛讝讻讬专讜 讝讗转 诇驻谞讬讜 讗诇讬诐 砖讛诐 讗讘讜转讬讻诐:





讘谉 讬讛讜讬讚注

诪执谞旨址讬执谉 砖讈侄讗讜止诪职专执讬诐 '讗指讘讜止转'? 砖讈侄谞旨侄讗直诪址专 (转讛诇讬诐 讻讟, 讗): "讛指讘讜旨 诇址讛' 讘旨职谞值讬 讗值诇执讬诐". 谞专讗讛 诇讬 讘住"讚 诪讛 砖谞拽专讗讬诐 讛讗讘讜转 讘旨职谞值讬 讗值诇执讬诐 注诇 驻讬 诪讛 砖讻转讘 专讘讬谞讜 讛讗专"讬 讝"诇 讘讚专讜砖 专讗砖 讛砖谞讛 讚专讜砖 讜讗"讜, 讚砖诇砖讛 砖诪讜转 讗值志诇 讗值志诇 讗值志诇 砖讛诐 讙讬诪讟专讬讗 诪指讙值谉 [31脳3=93] 谞专诪讝讬诐 讘讙' 驻注诪讬诐 '讗直诇止拽值讬' 砖讬砖 讘转驻讬诇转 讛注诪讬讚讛 讻诪讜 砖讗讜诪专讬诐 '讗直诇拽值讬 讗址讘职专指讛指诐 讗直诇拽值讬 讬执爪职讞指拽 讜值讗诇拽值讬 讬址注植拽讘' 讬注讜讬谉 砖诐. 谞诪爪讗 讙' 驻注诪讬诐 讗值志诇 砖讬砖 讘讙' 驻注诪讬诐 讗直诇止拽值讬 讛讗诪讜专讬诐 注诇 砖诐 讛讗讘讜转 讛诐 专讜诪讝讬诐 诇讘讞讬谞转 砖诇砖讛 砖诪讜转 讗值志诇 讘驻谞讬 注爪诪讜 讜诇讻谉 谞拽专讗讬诐 讛讗讘讜转 讘旨职谞值讬 讗值诇执讬诐 注诇 砖诇砖讛 砖诪讜转 讗值志诇 讛谞讝讻专讬诐 注诇 砖诪诐 讘转驻讬诇转 讛注诪讬讚讛.
讗讜 讬讜讘谉 讘住"讚 讻讬 讛讗讘讜转 讛诐 专讙诇讬 讛讻住讗 讜'讗值诇执讬诐' 讙讬诪讟专讬讗 讻旨执住旨值讗 [81] 讜诇讻谉 谞拽专讗讬诐 讘旨职谞值讬 讗值诇执讬诐 讻诇讜诪专 讘旨职谞值讬 讛址讻旨执住旨值讗.



讜旨诪指讛 专指讗讜旨 诇讜止诪址专 讘旨执专职讻旨址转 '讛址砖旨讈指谞执讬诐' 讘旨址转旨职砖讈执讬注执讬转? 讗指诪址专 专址讘旨执讬 讗址诇侄讻旨职住址谞职讚旨职专执讬: 讻旨职谞侄讙侄讚 诪址驻职拽执讬注值讬 砖讈职注指专执讬诐, 讚旨执讻职转执讬讘 (转讛诇讬诐 讬, 讟讜): "砖讈职讘止专 讝职专讜止注址 专指砖讈指注". 讛拽砖讛 诪讛专砖"讗 讝"诇 讻讬讜谉 讚驻讬专砖 专砖"讬 讝"诇 讚讻诇 讛驻专砖讛 谞讗诪专讛 注诇 诪驻拽讬注讬 砖注专讬诐, 讗诪讗讬 诪讬讬转讬 专拽 讛讗讬 拽专讗 讚'砖讈职讘止专 讝职专讜止注址 专指砖讈指注'? 讬注讜讬谉 砖诐.
讜谞专讗讛 诇讬 讘住"讚 诪砖讜诐 讚讘讛讗讬 拽专讗 专讜诪讝 讛注讜谞砖 砖讬注砖讛 诇讜 砖诇讗 讬讜讻诇 诇讛驻拽讬注 注讜讚 诪讻讗谉 讜诇讛讘讗. 讜讛讗 讚讗讜转讬讜转 讛注讜诪讚讬诐 讘专讗砖 讜住讜祝 讛转讬讘讛 谞拽专讗讬诐 讝专讜注讜转, 讜讻讗谉 讗诪专 '讝职专讜止注址 专指砖讈指注' 诪砖诪注 讞讚 讜讛讜讗 讗讜转 注讬"谉 砖讘住讜祝 砖诪讜 砖诇 专指砖讈指注 讚讗诐 诪住讬专 讗讜转讜 讬砖讗专 '专指砖讈' 讜专诪讝 讘讝讛 砖讬注谞讬 讗讜转讜 讜讬砖讗专 专指砖讈, 讜讗讝 诇讗 讬讜讻诇 诇拽讘抓 讛转讘讜讗讛 转讞转 讬讚讜 讻讚讬 诇讬拽专 讛砖注专. 讜讝讛讜 '砖讈职讘止专 讝职专讜止注址 专指砖讈指注' 讛讜讗 讗讜转 注' 讻讚讬 砖讬讛讬讛 专砖 讜注谞讬, 讜拽专讗讜 讘砖诐 专指砖讈指注 砖讛讜讗 讘讛驻讜讱 讗转讜讜谉 砖讈址注址专, 讻诇讜诪专 专砖注转讜 讗讬谞讛 讘注讘讬专讛 砖诇 讝谞讜转 讜讻讬讜爪讗 讗诇讗 讛讬讗 讘注谞讬谉 讬讜拽专 讛砖注专 砖诇 讛讚讙谉.





驻谞讬 讬讛讜砖注

讘转讜住驻讜转 讘讚"讛 讻诇 讛转讜专讛 讘讻诇 诇砖讜谉 谞讗诪专讛 驻讬' 讛拽讜谞讟专住 讜讻讜' 诪诇讘讚 诪驻专砖转 讝讻讜专 讚讛讜讬 讚讗讜专讬讬转讗 讜讻讜' 注住"讛. 讜诪讛 砖讬砖 诇讚拽讚拽 讘讝讛 讻转讘转讬 讙"讻 讘讞讬讚讜砖讬 讘专讻讜转 讘专"驻 讛讬讛 拽讜专讗 注"砖 讜讻讗谉 讘讗转讬 诇讚讜谉 讘讚讘专 讛讞讚砖 讚讻讬讜谉 讚驻专砖转 讝讻讜专 讛讜讬 讚讗讜专讬讬转讗 爪专讬讱 诇拽专讜转讜 讘诇讛"拽 讚讜拽讗 讚讚讜拽讗 诇注谞讬谉 拽"砖 讻转讘讜 讛转讜住驻讜转 诇注讬诇 讚讛诇讻讛 讻讞讻诪讬诐 诪砖讜诐 讚讻转讬讘 砖诪注 讘讻诇 诇砖讜谉 诪砖讗"讻 讘驻专砖转 讝讻讜专 讻讬讜谉 讚诇砖讬讟转 讛转讜住' 转诇讬讗 诪讬诇转讗 讘驻诇讜讙转讗 讗讬 讻诇 讛转讜专讛 讘诇讛"拽 谞讗诪专讛 讗讜 讘讻诇 诇砖讜谉 讜讻讘专 讛注诇讬转讬 砖诐 讘讘专讻讜转 讚诇诪讗讬 讚诪住拽讬谞谉 讛讻讗 讜讘专"驻 讛讬讛 拽讜专讗 讚驻诇讜讙转讗 讚专' 讜讞讻诪讬诐 诇注谞讬谉 拽"砖 诇讗 转诇讬讗 讘讛讱 驻诇讜讙转讗 讚讻诇 讛转讜专讛 讗"讻 诪诪讬诇讗 讗讬转 诇谉 诇诪讬诪专 讚诇讻"注 讻诇 讛转讜专讛 讘诇讛"拽 谞讗诪专讛 诪讛讟注诐 砖讻转讘转讬 砖诐 讚诪砖讛 讜讜讚讗讬 讘诇讛"拽 讗诪专 诇讬砖专讗诇 讻讚诪讜讻讞 讘讻诪讛 讚讜讻转讬 讜诪讛 砖讛讜爪专讻转讬 诇讛讘讬讗 专讗讬讛 注诇 讝讛 诇注谞讬谉 驻专砖转 讝讻讜专 讗注"讙 讚讘诇讗"讛 拽讬"诇 讻专砖讘"讙 诇注讬诇 讘驻"拽 讚住驻专讬诐 谞诪讬 讗讬谞谉 谞讻转讘讬谉 讗诇讗 讘诇讛"拽 讗讜 讬讜谞讬转 诪"诪 谞驻拽讗 诪讬谞讬讛 诇注谞讬谉 讬讜讜谞讬转 讘驻' 讜讻讜专 讜注讜讚 讚诇讗 讘专讬专讗 诇讬 讛讱 诪讬诇转讗 讗讬 讞讬讬讘 诇拽专讜转 驻' 讝讻讜专 讚讜拽讗 讘转讜讱 住"转 讗讜 讗驻讬诇讜 诪转讜讱 讛讞讜诪砖讬诐 讘注诇诪讗 讻讚诪砖诪注 诪诇砖讜谉 讛砖"注 讗"讞 住讬诪谉 转专驻"讛 讗讜 讗驻讬诇讜 讘注"驻 讜讻诪讜 砖讗讘讗专 诇拽诪谉. 诪讬讛讜 诪诇砖讜谉 讛转讜住驻讜转 讻讗谉 讚拽砖讬讗 诇讛讜 诪注讬拽专讗 诪讗讬 谞驻拽讗 诪讬谞讬讛 讜诇讗 谞讬讞讗 诇讛讜 诇驻' 讚谞"诪 诇注谞讬谉 驻' 讝讻讜专 讙讜驻讗 讚讛讜讬 诪讚讗讜专讬讬转讗 讜讗"讻 诪砖诪注 诇讻讗讜专讛 讚讘诇讗"讛 驻砖讬讟讗 诇讛讜 讚驻' 讝讻讜专 讘诇讛"拽 讚讜拽讗 讻讬讜谉 砖爪专讬讱 诇拽专讜转讛 讘转讜讱 住"转 讚讜拽讗 讜拽讬"诇 讚讘注讬谞谉 诇讛"拽 讗讜 讬讜讜谞讬转 讜讬讜讜谞讬转 诇讗 砖讻讬讞 讜谞讗讘讚 讻诪"砖 讛专诪讘"诐 讝"诇 讘讛诇讻讜转 转驻讬诇讬谉 讗诇讗 讚讘转讜住' 讘专"驻 讛讬讛 拽讜专讗 砖讛拽砖讜 讙"讻 讻诪讜 讘砖诪注转讬谉 讜转讬专爪讜 诇讞讚 砖讬谞讜讬讗 讚谞"诪 诇驻' 讝讻讜专 讜讗"讻 诪砖诪注 讗讬驻讻讗 讚诇讗 讘注讬谞谉 住驻专 转讜专讛 讻讚驻专讬砖讬转 讜讚讜"拽:

